Latvijas futbola izlase 1999. gadā
Latvijas futbola izlase 1999. gadā aizvadīja 9 spēles, no kurām vienā uzvarēja, četrās spēlēja neizšķirti, bet četrās piedzīvoja zaudējumus. Sezonu Latvijas izlase uzsāka februārī ar draudzības spēli Jeruzalemē pret Izraēlas izlasi, kurā zaudēja ar rezultātu 0-2. Pavasarī Latvijas izlase turpināja dalību 2000. gada Eiropas čempionāta kvalifikācijas turnīrā. Martā un aprīlī Latvija savā stadionā aizvadīja spēles ar attiecīgi Grieķijas un Albānijas valstsvienībām, abās spēlēs spēlējot neizšķirti 0-0. Pēc spēles ar Albāniju savu karjeru izlasē beidza ilggadējais tās vārtsargs Oļegs Karavajevs. Jūnijā Latvijas izlasei bija vēl divas kvalifikācijas turnīra spēles. Vispirms savā laukumā Latvija ar 1-2 piekāpās slovēņiem, taču 4 dienas vēlāk spēja Atēnās pieveikt grieķus ar 2-1. 26. jūnijā Latvijas izlase pirmoreiz aizvadīja spēli Dienvidamerikā, kur draudzības spēlē tikās ar titulēto Brazīlijas izlasi, piekāpjoties tai ar rezultātu 0-3. Jūlijā savas galvenā trenera pilnvaras nolika Revazs Dzodzuašvili, kurš devās trenēt Saūda Arābijas klubu. Dzodzuašvili izlasē nostrādāja pusotru gadu. Sākot ar spēli pret Brazīliju par Latvijas izlases kapteini kļuva Vitālijs Astafjevs, šajā postenī nomainot Vladimiru Babičevu, kurš vairs nespēja iekļūt izlases pamatsastāvā. Pēc Dzodzuašvili atkāpšanās par Latvijas izlases galveno treneri tika iecelts angļu treneris Gērijs Džonsons. Viņa vadībā Latvijas izlase noslēdza 2000. gada Eiropas čempionāta kvalifikācijas ciklu. Septembrī vispirms izlase Tirānā nospēlēja 3-3 ar Albāniju, bet 4 dienas vēlāk Tbilisi spēlē ar Gruziju tika fiksēts neizšķirts 2-2. Gadu Latvijas izlase noslēdza ar pēdējo kvalifikācijas cikla spēli pret Norvēģijas valstsvienību, kurai zaudēja ar 1-2. 1999. gads bija pirmais kopš Baltijas valstu neatkarības atjaunošanas, kurā nenorisinājās Baltijas kausa izcīņas turnīrs.